Custodele Coroanei Române, Margareta, şi-a exprimat satisfacţia, vineri, pentru organizarea, după patru ani, a tradiţionalului "Garden Party", în grădina Palatului Elisabeta, cu ocazia sărbătorii naţionale de 10 Mai.
"Bine aţi venit la Palatul Elisabeta! Hristos a Înviat! Sunt atât de bucuroasă să vă văd atât de numeroşi astăzi. După patru ani, suntem în sfârşit împreună din nou pentru o sărbătoare naţională, unde toată lumea este împreună. Mă bucur foarte mult şi sper să vă bucuraţi de această zi", a transmis Custodele Coroanei.
Mii de invitaţi din toate judeţele ţării şi din Republica Moldova au participat la acest eveniment, alături de Custodele Coroanei Române, Principele Radu, Principesa Sofia şi Principesa Maria.
Printre invitaţi s-au numărat reprezentanţi ai comunităţilor rurale şi urbane, membri ai Guvernului, alţi demnitari ai statului român, autorităţi locale, personalităţi ale societăţii civile, ale mediului academic şi economic, personalităţi marcante din lumea artei şi media, din ştiinţă şi sport, reprezentanţi ai clerului, profesori şi elevi, reprezentanţi ai Armatei Române, membri ai Corpului Diplomatic acreditat la Bucureşti, potrivit Agerpres.
Şi-au dat concursul Orchestra Reprezentativă a Ministerului Apărării Naţionale, Brigada 30 Gardă "Mihai Viteazul" şi Cavaleria Jandarmeriei Române.
Programul sărbătorii naţionale de 10 Mai a debutat, la ora 12,00, cu o depunere de flori la Bustul Regelui Mihai I din Piaţeta Regelui (Şoseaua Kiseleff), la care au luat parte Majestatea Sa Margareta, Principele Radu, Principesele Sofia şi Maria.